और किसी पागलपन में शामिल न होने का मतलब यह नहीं होता कि हम निष्क्रिय हैं. कलम से लेकर सड़क तक हम और हमारे जैसे तमाम लोग अनेकों बार उतरे हैं. हाँ उन मुद्दों पर सुबह गिरफ्तारी के बाद शाम की रिहाई तय नहीं होती, मीडिया की चकाचौंध नहीं होती. हम इरोम के समर्थन में आते हैं, हम बिनायक सेन के समर्थन में आते हैं, हम जल-जंगल-जमीन की लूट के खिलाफ, सेज के खिलाफ, किसानों की आत्महत्या के खिलाफ, फैक्ट्रियों में तालाबंदी और मजदूरों के अमानवीय शोषण के खिलाफ, साम्प्रदायिक हिंसा और जातीय अत्याचार के खिलाफ लिखते हैं और सड़क पर उतरते हैं. तब यह मध्यवर्गीय मानसिकता वाला आपका 'नागरिक समाज' सेठों के पक्ष में चुप्पी बनाए रखता है.जब गरीब और मजदूर अपने हक के लिए सड़क पर आता है तो खबर होती है 'शहर का जनजीवन अस्तव्यस्त' सवाल पूछे जाते हैं कि 'क्या कुछ लोगों को हड़ताल के नाम पर अराजकता फैलाने का अधिकार है?' और आज? आज यह सवाल क्यूँ नहीं किया जा रहा है.